- Det er så frygteligt. Der er rigtig mange, som har ringet til mig den seneste times tid, og alle er rystede, siger Michelle Hagerup til DR Fyn.

Hun kom frem til stedet klokken 1:10, hvor politiet og brandvæsenet var i gang med slukningsarbejdet, men der var det for sent at redde bygningen.

- Da jeg kommer, er der ild i stråtaget, og det tager i hvert fald to en halv til tre timer, inden det blev slukket. Jeg fik lov til at gå med indsatsledere ind i Bondestuen for at hente nogle ting, og der kan jeg se, at hele krostuen er brændt og vandet fosser ud over alt, siger Michelle Hagerup til DR Fyn.

Læs også : Endnu en brand i Odense: Politiet tror den er påsat

Reddede kvinde

I en lejlighed i forbindelse med værtshuset boede en yngre kvinde, som ejer Jon Tøllbøll fik reddet ud, da han ankom omkring klokken 01.00.

- Jeg tænkte ikke så meget, jeg gjorde bare nogle instinktive handlinger, så ingen kom til skade, forklarer ejeren.

Forpagter Michelle Hagerup fortæller, at brandfolkene forklarede hende, at branden efter al sandsynlighed er startet udvendigt, da det kun var taget, som brændte. Den forklaring hænger godt sammen med politiets teori om, at branden er påsat.

Havde tænkt tanken

Branden er den seneste i en række påsatte brande i Odense, og da Bondestuen er en stråtækt bygning, havde tanken strejfet Michelle Hagerup: 'Mon vi er de næste?'

- Så sent som i går snakkede jeg med ejeren og naboerne om, hvordan vi skulle tackle nytåret. Og vi har også talt om de her påsatte brand, men desværre kunne vi intet gøre, lyder det fra forpagteren.

Ejer Jon Tøllbøll bekræfter:

- Vi troede ikke, at det ville ske for os, fordi vi ligger så offentligt, der bor mange tæt omkring, og derfor er der mange, der færdes omkring stedet.

Her til formiddag skal ejeren og forpagteren sammen besigtige den brændte bygning, som de skal tømme for personlige ting og de værdier, der er værd at redde.

Trist historik

Odense har igennem det seneste år været ramt af en række brande.